Pompeo për Zërin e Amerikës: Irani, ndër shqetësimet parësore të sigurisë kombëtare 
Pompeo thotë se administrata Trump nuk po shtyn për ndryshim regjimi në Iran
Sekretari amerikan i Shtetit, Mike Pompeo, u përqëndrua tek Irani në fjalimin e parë mbi politikat e administratës që kur mori detyrën e shefit të diplomacisë amerikane. Zoti Pompeo prezantoi një vizion të vijës së ashpër në fjalimin që mbajti në Fondacionin “Heritage”, një institucion kërkimor me pikëpamje konservatore. Në një intervistë ekskluzive me korrespondenten Setareh Derakshesi, Sekretari i Shtetit shpjegoi përpjekjet e administratës Trump për t’i dhënë fund programit bërthamor të Iranit. Gjatë intervistës, zoti Pompeo foli gjithashtu rreth protestave të kohëve të fundit në Iran dhe përpjekjet e administratës për të liruar amerikanët e burgosur në Iran. Sekretari amerikan i Shtetit, Mike Pompeo, thotë për shërbimin pers të Zërit të Amerikës se Irani është një vend i rëndësishëm. Kuadri i ri i propozuar për sigurinë, thotë Pompeo, mbulon çështje të rëndësishme që ishin jashtë marrëveshjes fillestare. Administrata Trump nuk po punon për ndryshim regjimi në Iran, thotë Pompeo. Dhe i mbështet përpjekjet e grupeve opozitare jashtë vendit. Pompeo thotë se ekipi i tij po punon çdo ditë për të liruar të gjithë amerikanët e burgosur në Iran dhe beson se iranianët meritojnë të mësojnë të vërtetën mbi korrupsionin e përhapur në vendin e tyre. Të enjten, Pompeo i tha një komisioni në Senat se administrata ka avancuar me planet për rivendosjen e sanksioneve të mëparshme dhe për të shtuar sanksione të tjera kundër Iranit, “për t’i mohuar Iranit burimet financiare për të bërë akte keqëdashëse”. Më parë kësaj jave, diplomati i lartë i Shteteve të Bashkuara i tha një komisioni të Dhomës së Përfaqësuesve se së shpejti, Uashingtoni planifikon takime me aleatët, për të diskutuar hapat e ardhshëm në përgjigje të programit bërthamor të Iranit.